
Perikardiális folyadékban található antitestek antigén specifitásának vizsgálata

Bár a szívelégtelenségből adódó halálozás és a szívtranszplantációra szoruló betegek száma növekszik, a szív optimális működéséhez elengedhetetlen, homeosztatikus környezet fenntartásában fontos szerepet játszó perikardiális folyadék immunológiai jellemzése egyelőre alig kutatott terület.

Célkitűzésünk az itt található immunológiai környezet mind jobb megismerése. A kutatócsoport előzetes eredményei alapján a perikardiális üreg nagyszámú memória- és aktivált immunsejtet tartalmazó immunkompartment. Fő kérdésünk, hogy mi az az antigén inger, amelynek hatására ezek a leukociták a perikardium területére vándorolnak, majd aktiválódnak? Felfedezhető-e valamilyen mintázat a szívelégtelenségben szenvedő betegek esetében, illetve megfigyelhető-e valamilyen jellegzetes eltérés az egészségesekhez képest?

A kutatásunk során szívelégtelenségben szenvedő páciensek perikardiális folyadékjait vizsgáljuk. A jelenlévő immunkomplexeket kinyerjük, majd tömegspektrometriás vizsgálattal azonosítjuk a komplexben lévő fehérjéket. Ezután, a kapott eredmények bioinformatikai elemzésével igyekszünk a jelenlévő fehérjék közül kiválogatni az antigén jelölt molekulákat további vizsgálatokra.

Vizsgálataink jelentős mennyiségű antitest jelenlétét igazolták a folyadékmintákban. Az tömegspektrometriás mérés során több olyan fehérje előfordulása is bizonyítást nyert a mintákban, amik jelenléte összefüggésbe hozható a cardiovasculáris betegségek (CVD) kialakulásával.
Reményeink szerint így képesek leszünk jobban megérteni az immunrendszer szerepét a szívelégtelenségek kialakulásának hátterében.

A hallgató saját eredményei:
• A minták immunprecipitációját a hallgató végezte az anyagok és módszerek részben leírtak szerint. A precipitáció sikeres volt, sikerült antitesteket kinyerni a perikardiális folyadékmintákból.
• A precipitátumok SDS-PAGE és Western blot vizsgálata során IgG és IgM molekulákat detektált.
• A tömegspektrometriás adatok elemzését a hallgató végezte. Ennek során sikeresen azonosított 42 CVD-vel összefüggésbe hozható, antigén jelölt fehérjét.



